[{"text_idx": "#000001", "text": "Un o\u2019r artistiaid cyfoes mwyaf dylanwadol o America sy\u2019n gweithio heddiw yw Carrie Mae Weems, sydd, drwy ei gwaith dros dri deng mlynedd, wedi ymchwilio i a chanolbwyntio ar y materion difrifol sy\u2019n wynebu Americanwyr Affricanaidd, yn enwedig perthnasoedd teuluol, hunaniaeth ddiwylliannol, rhywiaeth, dosbarth, systemau gwleidyddol a chanlyniadau grym. Yn fwy diweddar, mae\u2019n gweld ei gwaith yn siarad y tu hwnt i\u2019r profiad Du i gwmpasu cymhlethdod y profiad dynol ehangach a chynhwysiant cymdeithasol. Er ei bod yn fwyaf adnabyddus am ei gwaith gyda ffotograffiaeth, mae ei chorff gwaith cymhleth ac arobryn yn defnyddio delweddau drwy osodwaith, perfformio a fideo, gan symud o\u2019r dogfennol i greu lluniau a drefnir yn ofalus i adeiladu naratifau. Yn aml, mae wedi defnyddio ei hun yn ei gwaith, gan ddefnyddio\u2019r ddelwedd luniedig fel cyfrwng i gwestiynu syniadau ac fel modd i gynrychioli delweddau o gymunedau duon, yn arbennig merched, sydd yn aml wedi\u2019u cau allan o gael eu cynrychioli yn y brif ffrwd. Mae\u2019r cyrff hyn o waith ffotograffig wedi estyn y cyfleoedd ar gyfer merched duon eraill o artistiaid."}, {"text_idx": "#000003", "text": "Er ei bod yn fwyaf adnabyddus am weithio gyda ffotograffiaeth, yn Amgueddfa Genedlaethol Caerdydd, cyflwynir gosodiad cymhleth sy\u2019n defnyddio delweddau sy\u2019n tynnu o\u2019r ddogfen i greu lluniau wedi\u2019u llwyfannu sy\u2019n llunio naratifau. Mae Repeating the Obvious yn ailadrodd ar wahanol feintiau ddarlun ethereal o berson ifanc dan gwfl, gan beri i\u2019r gwylwyr ymdrochi yn y mo\u0302r o ddelweddau. Mae detholiad o ffotograffau o\u2019r gyfres Constructing History yn ail-greu eiliadau eiconig o\u2019r 1960au a gynhyrchwyd yn amlwg mewn amgylchedd stiwdio. Mae\u2019r eiliadau a ddewiswyd yn ymwneud a\u0302 thrais a chwyldro cymdeithasol ac yn dangos aflonyddwch ar lwybr hanes a meddwl yr 20fed Ganrif. Gyda phobl ifanc yn actio adegau nodweddiadol enwog o fraddlofruddio, tystio a galaru, mae ystyr dwfn yn datblygu yn y theatrigrwydd sydd wedi\u2019i lwyfannu."}, {"text_idx": "#000004", "text": "Ochr yn ochr a\u0302\u2019r gweithiau presennol hwn a ddewiswyd, mae gwaith aml-ddelwedd newydd, The Push, The Call, The Scream, The Dream, a ddatblygwyd fel ymateb i farwolaeth ddiweddar y gwleidydd Americanaidd a\u2019r arweinydd hawliau sifil, John Lewis yn 2020, a\u2019r newidiadau a\u2019r sefyllfa gymdeithasol a gwleidyddol ehangach ym mhedwar ban byd. Defnyddia Weems y ddelwedd a gre\u0308ir fel cyfrwng ar gyfer cwestiynu syniadau a dderbyniwyd ac fel modd o gynrychioli delweddau o\u2019r cymunedau hynny, yn enwedig Pobl Dduon a menywod, a eithrir yn aml o gynrychiolaeth brif ffrwd. Yn Chapter, mae cyfres o hysbysfyrddau a phosteri ar raddfa fawr o\u2019i hymgyrch gelfyddyd gyhoeddus ddiweddar a pharhaus, RESIST COVID TAKE 6! sy\u2019n canolbwyntio ar y pandemig byd-eang sy\u2019n parhau i effeithio ar bob un ohonom, ac yn arbennig ei effaith ar bobl groenliw. Yma mae delwedd a thestun yn cyfuno i gyfleu dyfodol mwy gobeithiol."}, {"text_idx": "#000005", "text": "Please click images to enlarge"}]